**Informatīvais ziņojums**

**„Par papildu valsts budžeta saistību uzņemšanos ERASMUS+ programmas līdzfinansētā projekta „Eiropas antidopinga paaudze (E.D.GE.)” īstenošanai”**

ERASMUS+ sporta programma (turpmāk – Programma) ir izveidota, lai veicinātu Eiropas mēroga starptautisku sporta pasākumu rīkošanu, kas palielina fizisko aktivitāšu lomu ikdienas dzīvē un veicinātu vienlīdzību un sociālo iekļaušanu. Programmas aktivitātes ietver sporta pasākumu organizēšanu, speciālu aktivitāšu organizēšanu atlētiem, treneriem, sporta pasākumu organizatoriem un brīvprātīgajiem, informatīvo jeb papildu pasākumu organizēšanu, piemēram, konferences, semināri, kā arī tādu pasākumu rīkošanu, kas palīdz analizēt līdz šim paveikto vai plānot nākotnes attīstību. Programmas ietvaros tiek izsludināti projektu konkursi, kuros piedalās Eiropas Savienības dalībvalstis, bijusī Dienvidslāvijas Republika Maķedonija, Islande, Lihtenšteina, Norvēģija un Turcija. Programma ir centralizētā programma un to administrē Eiropas Komisijas izpildaģentūra „Izglītības, audiovizuālās jomas un kultūras izpildaģentūra” (“The Education, Audiovisual and Culture Executive Agency”) (turpmāk – Aģentūra).

Valsts sporta medicīnas centram (turpmāk – VSMC), kurš īsteno vienotu valsts politiku antidopinga pasākumu jomā, sekmīgākai politikas veidošanai ir būtiska pieredzes un labās prakses apmaiņa ar citām reģiona valstīm. Ievērojot nacionālā regulējuma[[1]](#footnote-1) noteikto kārtību, kādā budžeta iestādes var uzņemties papildu saistības Eiropas Savienības (turpmāk – ES) politikas instrumentu un pārējās ārvalstu finanšu palīdzības līdzfinansētos projektos un pasākumos, Veselības ministrija (turpmāk – VM) ir sagatavojusi informatīvo ziņojumu, lai tiktu pieņemts Ministru kabineta lēmums par atļauju uzņemties valsts budžeta saistības Programmas projekta īstenošanai un lai tiktu pieņemts Ministru kabineta lēmums par papildu finansējuma piešķiršanu projekta īstenošanai no 74.resora „Gadskārtējā valsts budžeta izpildes procesā pārdalāmais finansējums” 80.00.00 programmas „Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai” nacionālā līdzfinansējuma un ārvalstu palīdzības priekšfinansējuma nodrošināšanai 2017.gadā.

Dalība Programmas aktivitātēs Latvijai ir svarīga pieredzes gūšanai un zināšanu apmaiņas nodrošināšanai, jo informācijas apmaiņa par ES dalībvalstu pieredzi un labo praksi konkrētu jautājumu risināšanā dod Latvijai iespēju piedāvāt nozares speciālistiem nepieciešamo informāciju un attīstības iespējas.

Programmas projekta „Eiropas antidopinga paaudze (E.D.GE.)”, (turpmāk – Projekts) vadošais partneris būs Itālijas sociālā organizācija “Coges don Lorenzo Milani Societa Cooperativa Sociale”, (turpmāk – Organizācija) un plānots, ka Projekts ietvers piecus partnerus četrās dažādās valstīs (Itālija, Austrija, Bulgārija un Latvija).

Projekta mērķi:

* veidot sporta kultūru, kura iestājas par godīgu sportu un ir pret dopingu sportā, pievēršot jauno sportistu uzmanību dopinga problēmai un izglītojot viņus;
* veicināt ētisko normu ievērošanu sportā;
* audzināt jauno paaudzi, kura godīgi un taisnīgi piedalīsies sporta pasākumos, un vienlaikus iestāsies par godīgu sportu;
* iesaistīt vismaz divdesmit jaunus sportistus apmācībā, kas viņiem palīdzēs veikt nozīmīgas izvēles sportā;
* izveidot apmācību sistēmu divdesmit treneriem/instruktoriem, kuri pēc apmācības kļūtu par Projekta mērķa “vēstnešiem” un iesaistās aktivitātēs, kas veicina godīgu sportu nacionālā līmenī.

VSMC ir veiksmīga pieredze Programmas projektā “Jauniešu iesaistīšana antidopinga pasākumu īstenošanā”: šī projekta ietvaros tika apmācīti divdesmit jaunieši – antidopinga vēstneši, kuri brīvprātīgi palīdz VSMC Antidopinga nodaļai īstenot izglītības un informācijas pasākumus. Ar dalību Projektā tiek plānots turpināt sportistu, jauniešu un sabiedrības izglītošanu un informēšanu par godīga sporta vērtībām un dopinga kaitīgo ietekmi uz veselību. Ar Projekta palīdzību tiks paplašināts sporta vēstnešu skaits, kas sniegs ieguldījumu Latvijas antidopinga sistēmas attīstībā, jo līdz ar lielāku vēstnešu skaitu būs iespēja izglītot vairāk sportistus un jauniešus.

Projekta ieviešanas laikā regulāri tiks informēti masu saziņas līdzekļi visās Projekta dalībvalstīs. Latvijas ieguldījums Projektā, līdzīgi kā pārējo trīs valstu ieguldījums, galvenokārt, būs praktiska sportistu un treneru/instruktoru atlase un apmācība, kā arī jauno sportistu piedalīšanās darba grupās, kurās apmācības princips būs “līdzīgs ar līdzīgu” un jaunie sportisti mācīsies kādu jaunu sporta veidu, esot vai nu trenera vai sportista lomā. Kopumā Projekta ietvaros Latvijā tiks organizētas astoņas tikšanās jaunajiem sportistiem. Sporta instruktoriem tiks organizēts četru dienu apmācību kurss.

Kopējās Projekta izmaksas VSMC tiek prognozētas 7537 *euro* apmērā, no kurām 6 030 *euro* apmērā (80%) Eiropas Komisijas finansējums un 1 507 *euro* apmērā (20%) nacionālais līdzfinansējums.

Ņemot vērā to, ka Projektu plānots īstenot no 2017. gada 1.janvāra līdz 2017. gada 31.decembrim un ka VSMC ir VM padotības iestāde, kura darbojas apstiprinātā budžeta ietvaros, tad Projekta īstenošanai būs nepieciešams priekšfinansējums (50% no ārvalstu finanšu palīdzības jeb *3 015 euro*), kas tiks atgriezts budžetam pēc Projekta bilances maksājuma saņemšanas.

**Tabula Nr.1 “Projekta īstenošanai plānotais finansējums, EUR”**

|  |  |  |  |
| --- | --- | --- | --- |
|  | 2017.gads | 2018.gads | **KOPĀ** |
| **Ieņēmumi, t.sk.:** | **7 537** | **3 015** | **10 552** |
| Eiropas Komisijas finansējums (80%) | 3 015 | 3 015 | 6 030 |
| Līdzfinansējums (20%) | 1 507 |  | 1 507 |
| Priekšfinansējums (50% apmērā no Eiropas Komisijas finansējuma) | 3 015 |  | 3 015 |
| **Izdevumi, t.sk.:** | **7 537** | **3 015** | **10 552** |
| Atlīdzība, t.sk.: | 4 894 |  | 4 894 |
| *atalgojums* | *3 960* |  | *3 960* |
| Preces un pakalpojumi | 2 643 |  | 2 643 |
| Atmaksa budžetam |  | 3 015 | 3 015 |

Projekta izdevumi *7 537 euro* apmērā tiek plānoti 2017.gadā un ārvalstu finanšu palīdzība  *3 015 euro* apmērā visticamāk tiks saņemta tikai 2018.gadā pēc Projekta gala atskaites pārbaudes un apstiprināšanas, tāpēc VM lūdz piešķirt VSMC priekšfinansējumu 2017.gadā *3 015 euro* apmērā Projekta īstenošanai, pārdalot to no 74. resora „Gadskārtējā valsts budžeta izpildes procesā pārdalāmais finansējums” programmas 80.00.00 „Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai”, kas tiks atmaksāts valsts budžetā saņemot Projekta noslēguma maksājumu 2018.gadā.

Attiecināmās izmaksas iekļaus Projektā iesaistīto trīs darbinieku (projekta koordinatora, grāmatveža un sporta eksperta) atlīdzības izmaksas, ceļa izmaksas un uzturēšanās izmaksas trīs komandējumiem (divi komandējumi uz Itāliju un viens uz Bulgāriju).

**Tabula Nr.2 “Projekta indikatīvais detalizētu izmaksu plāns, EUR”**

|  |  |  |  |
| --- | --- | --- | --- |
|  | Darba dienas projektā | Izmaksas par vienu darba dienu, EUR [[2]](#footnote-2) | **KOPĀ, EUR** |
| **Atlīdzība, t.sk.:** |  |  | **4 894** |
| *Projekta koordinators* | *36* | *88* | *3168* |
| *Grāmatvedis* | *12* | *39* | *468* |
| *Sporta eksperts* | *17* | *74* | *1258* |
|  | Dienu skaits | Vienas dienas izmaksas |  |
| **Preces un pakalpojumi, t.sk.:** |  |  | **2 643** |
| *1.Komandējuma izmaksas: Ievadseminārs Venēcija, Itālija (1 sporta eksperts)* |  |  | *539* |
| * aviobiļete   (275\*1 persona) |  |  | 275 |
| * uzturēšanās izmaksas | 4 | 66 | 264 |
| *2.Komandējuma izmaksas:*  *Nacionālo projekta koordinatoru sanāksme Sofija, Bulgārija (1 projekta koordinators)* |  |  | *487* |
| * aviobiļete   (275\*1 persona) |  |  | 275 |
| * uzturēšanās izmaksas | 4 | 53 | 212 |
| *3.Komandējuma izmaksas:*  *4 dienu Eiropas seminārs Venēcija, Itālija (2 jaunieši, 1 sporta eksperts)* |  |  | *1617* |
| * aviobiļete   (275\*3 personas) |  |  | 825 |
| * uzturēšanās izmaksas 3 personas | 4 | 66 | 792 |

Projektā iesaistīto trīs darbinieku (VSMC nodarbinātie, projekta koordinators (35.amatu saime, līmenis II, 9.mēnešalgu grupa), grāmatvedis (14.amatu saime, līmenis IV, 11.mēnešalgu grupa) un sporta eksperts (35.amatu saime, līmenis IV, 11.mēnešalgu grupa)) atlīdzības izmaksas ietvers sekojošas aktivitātes: nacionālais projekta koordinators nodrošinās projekta ieviešanas koordinēšanu Latvijā, Projekta uzraudzību un novērtējumu, grāmatvedis nodrošinās administratīvo funkciju un Projekta budžeta kontroli un sporta eksperts nodrošinās jauno atlētu un instruktoru dalību aktivitātēs.

Komandējuma izmaksas ietver sekojošu aktivitāšu izmaksas: Projekta ievadseminārs Itālijā, kurā piedalīsies sporta eksperts, nacionālo projekta koordinatoru sanāksme Bulgārijā, kuras ietvaros projekta koordinators piedalīsies tehniskajā sanāksmē, kurā tiks izstrādāts detalizēts projekta darbības un rīcības plāns un četru dienu Eiropas seminārs Itālijā, kurā sporta eksperts ar diviem jauniešiem dalīsies antidopinga nodrošināšanas pieredzē, piedalīsies antidopinga bukleta izveidē, kā arī apmācībās antidopinga instruktoriem.

No Programmas un līdzfinansējuma līdzekļiem tiks segtas tikai Projekta attiecināmās izmaksas. Neattiecināmās izmaksas, ja tādas radīsies, būs jāsedz pašām organizācijām.

Ņemot vērā, ka pieredzes apgūšana starptautiskās sadarbības projektos ir vērtīgs instruments nacionālās politikas veidošanā, iepriekš minētā Projekta īstenošanai nepieciešams:

1. Pieņemt zināšanai veselības ministres iesniegto informatīvo ziņojumu.
2. Atļaut VM (VSMC) uzņemties valsts budžeta saistības ERASMUS+ programmas Projekta īstenošanai. Projekta kopējās izmaksas tiek prognozētas 7 537 EUR apmērā, t.sk. 80% ERASMUS+ programmas finanšu palīdzība (6 030 EUR) un 20% nacionālais finansējums (1 507 EUR).
3. Projekta ieviešanai nepieciešamo finansējumu 4 522 EUR apmērā, tajā skaitā nacionālo līdzfinansējumu līdz 1 507 EUR un priekšfinansējumu līdz 3 015 EUR pārdalīt 2017.gadā no “74.resora „Gadskārtējā valsts budžeta izpildes procesā pārdalāmais finansējums” programmas 80.00.00. “Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai””.
4. VM sagatavot un normatīvajos aktos noteiktā kārtībā iesniegt Finanšu ministrijā pieprasījumu par apropriācijas pārdali.
5. VM (VSMC) pēc Projekta gala maksājuma saņemšanas nodrošināt līdzekļu ieskaitīšanu valsts pamatbudžeta ieņēmumos.

Veselības ministre Anda Čakša

Iesniedzējs: Veselības ministre Anda Čakša

Vīza: Valsts sekretārs Kārlis. Ketners

1. Ministru kabineta 2010. gada 18. maija noteikumu Nr. 464 „Noteikumi par 74.resora "Gadskārtējā valsts budžeta izpildes procesā pārdalāmais finansējums" 80.00.00 programmā plānoto līdzekļu pārdales kārtību Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai ” 15.punkts; "Likums par budžetu un finanšu vadību" 24. panta trešā daļa. [↑](#footnote-ref-1)
2. Vidējās vienas darba dienas izmaksas noteiktas atbilstoši projekta nosacījumiem (visām projektā iesaistītajām valstīm ir noteiktas vienādas izmaksas). [↑](#footnote-ref-2)